text: Topscorer forlod Sønderjyske. Og kom igen.
  01 august 2015 kl. 07.12
  Sønderjyskes topscorer forlod klubben efter sæsonafslutningen for at fortsætte karrieren i Tyskland. Men nu vender han alligevel tilbage.
  Det skyldes, at hans tyske klub - EV Landshut - ikke fik fornyet licensen, så nu spiller Cory Quirk igen i Sønderjyske.
  Og det vækker stor glæde hos direktør Klaus B. Rasmussen:
  - I Sønderjyske siger vi ofte på gensyn til spillere, som forlader os. Anders Førster er tilbage hos os igen, og nu kan vi også sige velkommen tilbage til Cory Quirk. Det skyldes ikke mindst også et fremragende stykke forarbejde af sportschef Søren Stockfisch, som siden foråret har opretholdt en tæt kontakt til ham.
  - Vi er naturligvis meget begejstrede over, at vi har fået en aftale på plads med Cory Quirk efter de uheldige omstændigheder i Tyskland, siger Klaus B. Rasmussen.
  - Cory Quirk har mange kvaliteter i sit spil, og så arbejder han hårdt i hver eneste kamp. Han er en playmaker, som med sit gode overblik gør medspillerne gode, men samtidig kan han også lave mål.
  Vi får en klassespiller tilbage i den lyseblå trøje, fastslår Klaus B. Rasmussen.
  Fakta om Cory Quirk
  Alder: 29 år (03.07.1986)Højde: 175 cmVægt: 82 kgPosition: Forward/centerTrøjenr.: 11Tidligere klubber: UMass (Amherst), Albany River Rats, Worcester Sharks, Starbulls Rosenheim, JYP, Hannover Scorpions, Sønderjyske.
  
  